钦定古今图书集成/历象汇编/庶征典/第102卷 > 《符瑞图》 > 《竹宫望拜神光赋》张馀庆
## 钦定古今图书集成/历象汇编/庶征典/第102卷 > 《符瑞图》 > 《竹宫望拜神光赋》张馀庆

“洪惟汉后，有事郊禋。感流光之委照，爰拜赐于上神。
初自竹宫，睹殊祥之溢目；俄低玉佩，方致敬而俯身。
有以见感而必应，孰谓其尊而不亲。徒想夫寰宇肃
清，齐庭夜敞。辛日惟吉，明神是飨。德馨而祀事精悫，
福降而祯祥归往。彼灵辉之自天，若有答于吉蠲。下
云路而瞥尔，照祠坛而炯然。冥感而来，状如虹之炳
耀；齐庄前致配，明火以昭宣。”武皇自以为备物展礼，
储精告虔。苟降鉴之不昧，宜受赐于上元。仰而望之，
初夺目以烂烂；俯而见也，且鞠躬以拳拳。若然者，岂
不以苍璧俨陈，圜丘宿设，帝心精一，祀物丰洁。夫瑞
圣而为光，委灵坛而不灭。不然，则何以煌煌荧荧，发
自杳冥，于以表异，于焉效灵？临爟火以助耀，照俎豆而分形者乎？迹彼光临，寔惟冥报，宜望拜以俯偻，表
至精而恳到。是知君德允臧，天道孔彰，崇严祀而神
降之吉，洁齐心而物效其祥。初电烻以散色，忽星流
以耀芒。降自彼天，岂惭于紫气；不资于水，且异于荣
光。国家德迈炎灵，时称玉烛，拥神光而先敬，修祀礼
而将续。有客观光，叹美不足。“何待时而就列，庶馀光
之可瞩。”